અમદાવાદના શાહઆલમ વિસ્તારમાં ગુરુવારે ટોળાના હુમલામાં પોલીસ કર્મચારીઓ ઈજાગ્રસ્ત બન્યા હતા, આ પોલીસ કર્મચારીઓના હાથમાં માત્ર લાઠીઓ હતી પણ તેમને લાઠીચાર્જ કરવાનો કોઈ આદેશ નહોતો. એ. સી. ચેમ્બરમાં બેસીને કાયદો વ્યવસ્થા સારી છે તેવી મોટી મોટી વાતો કરતા આઈપીએસ અધિકારીઓ હકીકતમાં ગ્રાઉન્ડ રિયાલિટીથી જ અજાણ હતા, બંધનું એલાન અપાયું તે વખતે તો ઉચ્ચ પોલીસ અધિકારીઓએ અમદાવાદમાં જડબેસલાક પોલીસ બંદોબસ્ત અને સ્ટેન્ડ ટુની વાતો કરી હતી અને અસામાજિક તત્ત્વોને કડક હાથે ડામી દેવાના ફાંકા માર્યા હતા, તો પછી શાહઆલમ વિસ્તારમાં શું કામ જંગી ટોળું હતું છતાં ઓછી સંખ્યામાં પોલીસ ટીમ મોકલી?